DOD ผู้ผลิตอาหารเสริม ให้ดาราศิลปิน กำลังเติบโต
ในช่วงหลายปีที่ผ่านมา เราน่าจะพอได้เห็นดารา, ศิลปิน, พิธีกร  หรือผู้มีชื่อเสียงหลายคน ได้สร้างแบรนด์อาหารเสริมเป็นของตัวเอง  ซึ่งแน่นอนว่ากลุ่มคนเหล่านี้ ไม่ได้เป็นเจ้าของโรงงานผลิตอาหารเสริม และส่วนใหญ่ก็ได้จ้างผู้เชี่ยวชาญในการผลิต
3 ก.พ. 2564

DOD ผู้ผลิตอาหารเสริม ให้ดาราศิลปิน กำลังเติบโต /โดย ลงทุนแมน
ในช่วงหลายปีที่ผ่านมา เราน่าจะพอได้เห็นดารา, ศิลปิน, พิธีกร 
หรือผู้มีชื่อเสียงหลายคน ได้สร้างแบรนด์อาหารเสริมเป็นของตัวเอง
ซึ่งแน่นอนว่ากลุ่มคนเหล่านี้ ไม่ได้เป็นเจ้าของโรงงานผลิตอาหารเสริม และส่วนใหญ่ก็ได้จ้างผู้เชี่ยวชาญในการผลิต
หนึ่งในผู้รับจ้างผลิตอาหารเสริมในบ้านเรา ก็คือ บริษัท ดีโอดี ไบโอเทค หรือ DOD 
ที่จดทะเบียนอยู่ในตลาดหลักทรัพย์ประเทศไทย มีมูลค่าบริษัทราว 4 พันล้านบาท
แล้วทำไมถึงบอกว่าบริษัทแห่งนี้ กำลังเติบโต?
ลงทุนแมนจะสรุปให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จริงๆ แล้ว บริษัท ดีโอดี ไบโอเทค จำกัด (มหาชน) 
เพิ่งก่อตั้งขึ้นมาในปี พ.ศ. 2554 หรือราว 10 ปีที่ผ่านมา
บริษัทแห่งนี้ ดำเนินธุรกิจเป็นผู้รับจ้างผลิต และจัดจำหน่ายผลิตภัณฑ์อาหารเสริมครบวงจร
ครอบคลุมตั้งแต่การพัฒนาสูตร, ผลิต, ออกแบบบรรจุภัณฑ์ และการขึ้นทะเบียนเพื่อขอรับเลขสารบบอาหาร หรือเลข อย.
โดยผลิตภัณฑ์ที่ว่านี้ อยู่ในรูปแบบของแคปซูล, เม็ด และผงชงดื่ม
แบ่งออกเป็น 2 กลุ่ม ได้แก่ ผลิตภัณฑ์เสริมอาหารเพื่อความงาม และเพื่อสุขภาพ
ซึ่งกลุ่มลูกค้า ที่มาจ้าง DOD ผลิต ก็มีตั้งแต่กลุ่ม ดารานักแสดง คลินิกความงาม บริษัทขายตรง และร้านขายสินค้าเครื่องสำอางในห้าง
นอกจากนี้  DOD ก็มีแบรนด์อาหารเสริมของตัวเองอย่าง ไดเอโตะ ซึ่งเป็นอาหารเสริมประเภทโปรตีน
ทีนี้ เรามาดูผลประกอบการของ DOD
ปี 2560 รายได้ 389 ล้านบาท
ปี 2561 รายได้ 673 ล้านบาท
ปี 2562 รายได้ 798 ล้านบาท
แม้ว่าเราจะเห็นรายได้ของ DOD มีการเติบโตที่ดี
แต่จุดที่น่าสนใจก็คือ ธุรกิจประเภทรับจ้างผลิต หรือ OEM 
จะเป็นธุรกิจที่มีลูกค้าหลักเป็นบริษัท ซึ่งก็มีทั้งข้อดี และข้อที่ควรระวัง
ข้อดีของธุรกิจประเภทนี้ก็คือ 
บริษัทจะมีออเดอร์การสั่งสินค้าปริมาณมากเข้ามาจากผู้ซื้อแต่ละราย 
และมีค่าใช้จ่ายในการทำการตลาดไม่สูง
แต่ในอีกมุมหนึ่ง หากเราพึ่งพารายได้จากลูกค้ารายใหญ่มากเกินไป 
วันดีคืนดี ลูกค้ากลับลดออเดอร์ที่สั่งลง หรือหันไปหาผู้ผลิตรายอื่น 
มันก็จะกลายมาเป็นความเสี่ยงที่ทำให้รายได้หายไปอย่างมีนัยสำคัญทันที
ซึ่งเรื่องนี้ ก็เคยเกิดขึ้นกับ DOD ในไตรมาสที่ 1 ปี 2562
ที่ในไตรมาสนั้น รายได้ของบริษัทลดลง 44% กำไรลดลง 63% 
โดยบริษัทให้เหตุผลว่า เกิดจากคำสั่งซื้อจากลูกค้ารายใหญ่ลดลง
นั่นจึงทำให้ในช่วงต้นปี 2562 DOD ได้ทำการจัดตั้งบริษัท อัลทิมา ไลฟ์ 
ขึ้นมาเพื่อทำธุรกิจเครือข่าย ซึ่งถือเป็นธุรกิจใหม่ของบริษัท
ธุรกิจดังกล่าว จะเข้ามาช่วยเสริมให้โรงงานผลิตของบริษัทมีประสิทธิภาพมากขึ้น
ที่บอกแบบนี้ก็เพราะว่า สินค้าในธุรกิจเครือข่ายจะถูกผลิตจากโรงงานของบริษัท
ซึ่งเรื่องนี้จะช่วยให้โรงงาน มียอดออเดอร์ที่สม่ำเสมอ และลดความเสี่ยงจากการพึ่งพาลูกค้ารายใหญ่จากที่เคยพบมาในอดีต
สำหรับในปีล่าสุด
ถ้าเรามาดูผลประกอบการของ DOD ในช่วง 9 เดือนแรก ปี 2563
บริษัทสามารถทำรายได้ 1,172 ล้านบาท เพิ่มขึ้น 149%
เป็นผลมาจากฐานรายได้ที่ต่ำในปีก่อนหน้า และความต้องการสินค้าในกลุ่มอาหารเสริมที่เพิ่มสูงขึ้น
และที่น่าจับตาก็คือ เมื่อไม่กี่วันที่ผ่านมา กระทรวงสาธารณสุขได้อนุมัติให้เกษตรกร ประชาชนทั่วไป
รวมถึงภาครัฐ และเอกชน สามารถขออนุญาตปลูกกัญชงได้แล้ว
นอกจากการปลูกแล้ว ทางกระทรวงสาธารณสุขก็ยังได้อนุญาตให้กลุ่มธุรกิจเครื่องสำอาง 
สามารถใช้น้ำมัน และสารสกัดจากเมล็ดกัญชงเป็นส่วนประกอบ 
ซึ่งก็ถือเป็นการปลดล็อกให้ธุรกิจผู้ผลิตเครื่องสำอาง 
มีตัวเลือกในการนำวัตถุดิบมาประยุกต์ใช้มากขึ้น
ซึ่งมีการรายงานว่า DOD กำลังจะยื่นขอรับใบอนุญาตปลูกกัญชง
และโรงงานสกัดของทางบริษัท ก็มีความพร้อมอยู่แล้ว
ก็น่าติดตามกันต่อไปว่า DOD จะนำกัญชง มาทำเป็นอะไร..
คำเตือน: บทความนี้ไม่ได้ชี้นำให้ซื้อ หรือขายหุ้นนี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุน
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-